‘ભૂખી’ પોલીસે એસ.પી. રીંગ રોડ ઉપર રેસ્ટોરન્ટમાં ‘લુખ્ખી’ દાદાગીરી કર્યાની ઘટના ચર્ચાસ્પદ બની હતી. આ સ્થિતિ નિવારવા અને પોલીસને શુદ્ધ, સાત્વિક અને સસ્તું જમવાનું મળી રહે તે માટે ‘ટિફિન સર્વિસ’ યોજનાની વિચારણા ઉચ્ચ અધિકારીઓએ શરૂ કરી છે. શહેરના તમામ પોલીસ સ્ટેશનોમાં કેટલા પોલીસ કર્મચારી ટિફિન સર્વિસ યોજનાનો હિસ્સો બનવા માગે છે તેની વિગતો માગવામાં આવી છે. શહેરમાં કુલ 11000 પોલીસ કર્મચારીમાંથી ઘણાંખરાં ‘કાર્યબોજ’ના કારણે સમયસર ખાવા પામતાં નથી. આ સંજોગોમાં પોલીસ ભૂખી ન રહે અને પોલીસ સ્ટેશનમાં જ ટિફિન પહોંચતા કરાય તેવી યોજના અમલમાં મુકવાની કામગીરી શરૂ કરવામાં આવી છે.